b"\n_START_ARTICLE_\nTommi J\xc3\xa4minki\n_START_SECTION_\nSeuraura\n_START_PARAGRAPH_\nJ\xc3\xa4minki on Keravan Shakersin kasvatti. H\xc3\xa4n pelasi juniorina sittemmin KJT:ss\xc3\xa4, josta J\xc3\xa4minki siirtyi Espoo Bluesiin kaudeksi 2000\xe2\x80\x932001. Kaudella 2001\xe2\x80\x932002 h\xc3\xa4n teki siell\xc3\xa4 SM-liigadebyyttins\xc3\xa4. J\xc3\xa4minki pelasi kauden aikana SM-liigassa nelj\xc3\xa4 runkosarjaottelua j\xc3\xa4\xc3\xa4den niiss\xc3\xa4 ilman tehopisteit\xc3\xa4. Chicago Blackhawks varasi h\xc3\xa4net viidennell\xc3\xa4 kierroksella 142. pelaajana NHL:n varaustilaisuudessa 2001._NEWLINE_Kaudeksi 2002\xe2\x80\x932003 J\xc3\xa4minki siirtyi kaksivuotisella sopimuksella Tampereen Ilvekseen. Kausi oli h\xc3\xa4nelle tulokaskausi SM-liigassa ja se toi J\xc3\xa4mingille 45 runkosarjaottelussa kaksi maalia, joista liigauran avausmaaliksi j\xc3\xa4\xc3\xa4nyt ensimm\xc3\xa4inen osuma syntyi 27. helmikuuta 2003 paikallisvastustaja Tapparaa vastaan. H\xc3\xa4n edusti kauden aikana my\xc3\xb6s Ilveksen A-nuoria, joita J\xc3\xa4minki vahvisti kev\xc3\xa4\xc3\xa4n 2003 karsintasarjassa. Kaudella 2003\xe2\x80\x932004 h\xc3\xa4n teki yhden kauden piste-enn\xc3\xa4tyksens\xc3\xa4 SM-liigassa tehty\xc3\xa4\xc3\xa4n 51 runkosarjaottelussa tehot 3+3=6. Toukokuussa 2004 J\xc3\xa4minki teki 1+1-vuotisen jatkosopimuksen Ilveksen kanssa._NEWLINE_Marraskuussa 2004 J\xc3\xa4minki k\xc3\xa4vi kahden ottelun verran try-outilla Pelicansissa, mutta j\xc3\xa4\xc3\xa4ty\xc3\xa4\xc3\xa4n ilman sopimusta h\xc3\xa4n palasi loppukaudeksi 2004\xe2\x80\x932005 Ilvekseen. J\xc3\xa4minki ei lopulta onnistunut tekem\xc3\xa4\xc3\xa4n l\xc3\xa4pimurtoaan SM-liigassa, eik\xc3\xa4 h\xc3\xa4nen sopimuksessaan ollutta optiota k\xc3\xa4ytetty. Elokuussa 2005 J\xc3\xa4minki teki sopimuksen Mestis-joukkue Kiekko-Vantaan kanssa, mutta h\xc3\xa4n siirtyi kauden 2005\xe2\x80\x932006 kynnyksell\xc3\xa4 kuitenkin try-outille Rauman Lukkoon, jossa J\xc3\xa4minki j\xc3\xa4i viiden ottelun j\xc3\xa4lkeen ilman sopimusta. Lokakuussa h\xc3\xa4n k\xc3\xa4vi nelj\xc3\xa4n ottelun ajan try-outilla Vaasan Sportissa, mutta marraskuussa J\xc3\xa4minki siirtyi loppukaudeksi Kokkolan Hermekseen, joka oli h\xc3\xa4nelle jo kauden nelj\xc3\xa4s seura. J\xc3\xa4minki jakoi yhdeks\xc3\xa4ll\xc3\xa4 osumallaan joukkueen sis\xc3\xa4isen maalip\xc3\xb6rssin kolmannen sijan Ismo Sirenin ja Jari-Pekka Pajulan kanssa. Hermes putosi lopulta kauden p\xc3\xa4\xc3\xa4tteeksi Suomi-sarjaan._NEWLINE_Kaudeksi 2006\xe2\x80\x932007 J\xc3\xa4minki siirtyi Ruotsin toiseksi korkeimmalla sarjatasolla HockeyAllsvenskanissa pelanneeseen IFK Arboga IK:hon. H\xc3\xa4n ei kuitenkaan ollut tyytyv\xc3\xa4inen saamaansa peliaikaan, purki sopimuksensa joukkueen kanssa ja siirtyi tammikuussa 2007 loppukaudeksi Mestiksen nousijajoukkue Heinolan Kiekon riveihin. Kaudeksi 2007\xe2\x80\x932008 J\xc3\xa4minki siirtyi sarjatasoa alemmas Suomi-sarjaan ja HC Keravan joukkueeseen. H\xc3\xa4n oli tehoilla 20+15=35 joukkueen toiseksi paras maalintekij\xc3\xa4 ja kolmanneksi paras pistemies. J\xc3\xa4minki voitti kauden p\xc3\xa4\xc3\xa4tteeksi Suomi-sarjan pronssia. Kaudella 2008\xe2\x80\x932009 HC Keravan nimeksi vaihtui HC Keski-Uusimaa._NEWLINE_J\xc3\xa4minki oli kausina 2009\xe2\x80\x932010 ja 2010\xe2\x80\x932011 kokonaan pelaamatta. Tammikuussa 2012 h\xc3\xa4n palasi kaukaloihin ja siirtyi III-divisioonajoukkue KJT KerHoon. Kaudella 2012\xe2\x80\x932013 J\xc3\xa4minki voitti tehoilla 19+28=47 koko joukkueen sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin.\n_START_SECTION_\nMuuta\n_START_PARAGRAPH_\nKes\xc3\xa4kuussa 2010 J\xc3\xa4minki voitti Helsingin Grand Casinon Midnight Sun -pokeriturnaustapahtumassa 200+20 euron texas no limit hold'em turbo -turnauksen."